ከጎጂ ልማዳዊ ድርጊት የፀዳች ኢትዮጵያን ለመገንባት እቅድ ይዞ እየሰራ መሆኑን ሚኒስቴሩ አስታወቀ
አዲስ አበባ፤ ህዳር 23/2006/ዋኢማ/ – በእድገትና ትራንስፎርሜሽን እቅድ አመቱ መጨረሻ ከጎጂ ልማዳዊ ድርጊቶች የፀዳች ኢትዮጵያን ለመገንባት እቅድ እዞ እየሰራ መሆኑን የወጣቶች ፣ሴቶችና ህፃናት ጉዳይ ሚኒስትር አስታወቁ።ሚኒስትሯ ወይዘሮ ዘነቡ ታደሰ ሰሞኑን ለዋልታ ኢንፎርሜሽን ማዕከል እንደገለፁት፤ በእቅድ አመቱ መጨረሻ ጎጂ ልማዳዊ ድርጊት የሆነውን የሴት ልጅ ግርዛት ወደ 0 ነጥብ 7 ለማድረስ እቅድ ይዞ እየሰራ ነው።የጎጂ ልማዳዊ ድርጊት ችግርን ለማስቀረት ሚኒስቴር መስሪያ ቤቱ እቅድ አውጥቶ ወደ ስራ ከገባ በኋላ ብዙ ርቀት መጓዝ መቻሉን ጠቁመው፤ በ1997 ዓ.ም ላይ ከነበረው 74 በመቶ በ2000 ዓ.ም ወደ 37 በመቶ መቀነስ መቻሉን ተናግረዋል።እንደ ሚኒስትሯ ገለፃ የሴት ልጅ ግርዛትን በተለይም 0 እስከ 14 አመት እድሜ ክልል ውስጥ የሚገኙ ሴት ህፃናት ግርዛት ላይ ሰፊ ስራ በመሰራት ወደ 23 በመቶ ማድረስ ተችሏል ብለዋል።እስካሁን ለተገኘው ውጤትም በሴቶች ልማት ቡድንን በማደራጀት፣ የሀይማኖትና የጎሳ አባቶችን በመጠቀም የህብረተሰቡን ግንዛቤ መለወጥ በመቻሉ ውጤቱ ተገኝቷል ሲሉ ገልፀዋል።አለም አቀፍ የጎጂ ልማዳዊ ድርጊት ጉባዔ በጣሊያን ሀገር ተካሂዶ እንደነበር ሚኒስትሯ ጠቁመው፤ በጉባዔው ወቅትም የኢትዮጵያን ምርጥ ተሞክሮ ለሌሎች ሀገራት ማካፈል መቻሏን ገልፀዋል።በጉባዔው ወቅትም በጎጂ ልማዳዊ ድርጊት ፈጣን የለውጥ አራማጅ ሀገራት ከተባሉ ሀገራት መካከል ኢትዮጵያ፣ ሴኔጋልና ቡርኪናፋሶ እንደሚገኙበትም ሚኒስትሯ ገልፀው፤ የአለም ሀገራትም ጎጂ ልማዳዊ ድርጊት የሆነውን የሴት ልጅ ግርዛት በ2023 እ.ኤ.አ 0 ነጥብ 23 በመቶ ለማድረስ መታቀዱን ሚኒስትሯ መናገራቸውን ዋልታ ኢንፎርሜሽን ማዕከል ዘግቧል።